b'\n_START_ARTICLE_\nMinikannettava\n_START_PARAGRAPH_\nMinikannettava tai puhekieless\xc3\xa4 minil\xc3\xa4pp\xc3\xa4ri on tavallista kannettavaa pienempi ja kevyempi tietokone, jossa on 7\xe2\x80\x9310 tuuman n\xc3\xa4ytt\xc3\xb6, v\xc3\xa4h\xc3\xa4virtainen suoritin, massamuistina mahdollisesti flash-muisti ja k\xc3\xa4ytt\xc3\xb6j\xc3\xa4rjestelm\xc3\xa4n\xc3\xa4 yleens\xc3\xa4 GNU/Linux, Windows XP  tai Windows 7 Starter Edition. K\xc3\xa4ytt\xc3\xb6j\xc3\xa4rjestelm\xc3\xa4\xc3\xa4 on saatettu r\xc3\xa4\xc3\xa4t\xc3\xa4l\xc3\xb6id\xc3\xa4 koneen tarpeisiin, mutta se silti on toiminnallisesti t\xc3\xa4ysversiota vastaava toisin kuin k\xc3\xa4mmentietokoneissa yleiset Windows CE tai Palm OS._NEWLINE_Minikannettavien yleisin suoritin (2010) on Intel Atom. Laitteissa on aikojen saatossa n\xc3\xa4hty my\xc3\xb6s esimerkiksi VIAn ja Transmetan suorittimia. Toisinaan on esitetty puhelimista ja k\xc3\xa4mmenmikroista tuttujen ARM-suorittimien tekev\xc3\xa4n tuloa minikannettaviin, mutta ne eiv\xc3\xa4t ole viel\xc3\xa4 saaneet merkitt\xc3\xa4v\xc3\xa4sti jalansijaa.\n_START_SECTION_\nRajoitukset\n_START_PARAGRAPH_\nSuuret valmistajat ovat pyrkineet eri keinoin rajoittamaan halpojen minikannettavien ominaisuuksia suojellakseen kalliimpien koneiden markkinoita._NEWLINE_Intel myy Atom-suoritinta edullisesti vain koneisiin, joissa on 10,2" tai pienempi n\xc3\xa4ytt\xc3\xb6. Muihin tarkoituksiin hinta on korkeampi._NEWLINE_Microsoft on puolestaan kielt\xc3\xa4ytynyt myym\xc3\xa4st\xc3\xa4 Windows XP -lisenssi\xc3\xa4 koneisiin, joissa on yli 1 GB muistia. My\xc3\xb6hemmin Microsoft kielsi k\xc3\xa4ytt\xc3\xa4m\xc3\xa4st\xc3\xa4 samassa laitteessa pient\xc3\xa4, v\xc3\xa4h\xc3\xa4n virtaa kuluttavaa flash-levy\xc3\xa4 sek\xc3\xa4 isompaa kiintolevy\xc3\xa4. T\xc3\xa4t\xc3\xa4 ratkaisua k\xc3\xa4ytt\xc3\xa4nyt MSI Wind U115 jouduttiin vet\xc3\xa4m\xc3\xa4\xc3\xa4n markkinoilta.\n_START_SECTION_\nHistoria\n_START_PARAGRAPH_\nMinikannettavia on ollut olemassa jo 90-luvun puoliv\xc3\xa4list\xc3\xa4 alkaen, jolloin mm. Toshiba teki tunnetuksi videokasettia muistuttavat Libretto-kannettavat._NEWLINE_Aiemmin ultrakevyiden tietokoneiden luokka oli varattu valmistajien mallistojen yl\xc3\xa4p\xc3\xa4\xc3\xa4n tehokannettaville , jotka olivat arvokkaita ja melko harvinaisia. Asuksen Eee PC:n myyntimenestyksen my\xc3\xb6t\xc3\xa4 (2007) kokoluokan painopiste on siirtynyt alempaan markkinasegmenttiin - halpiskannettaviin, jotka on tarkoitettu yleiseen internet- ja vapaa-ajan k\xc3\xa4ytt\xc3\xb6\xc3\xb6n._NEWLINE_T\xc3\xa4h\xc3\xa4n minikannettavien uuden aallon filosofiaan kuului pieni, 7" tai 8.9" n\xc3\xa4ytt\xc3\xb6, flash-kiintolevy ja Linux-k\xc3\xa4ytt\xc3\xb6j\xc3\xa4rjestelm\xc3\xa4. Laitteista pyrittiin n\xc3\xa4in tekem\xc3\xa4\xc3\xa4n yksinkertaisia ja edullisia. My\xc3\xb6hemmin n\xc3\xa4ytt\xc3\xb6 kuitenkin suureni 10.1" kokoon ja normaalit kiintolevyt otettiin k\xc3\xa4ytt\xc3\xb6\xc3\xb6n. My\xc3\xb6s Microsoft ei halunnut j\xc3\xa4\xc3\xa4d\xc3\xa4 kelkasta pois ja koneissa alkoi esiinty\xc3\xa4 Windows-k\xc3\xa4ytt\xc3\xb6j\xc3\xa4rjestelm\xc3\xa4\xc3\xa4. Muutokset lis\xc3\xa4siv\xc3\xa4t laitteiden hintaa jonkin verran._NEWLINE_NPD:n markkinaseurannan mukaan minikannettavissa vain 10\xc2\xa0% k\xc3\xa4ytti Windows-k\xc3\xa4ytt\xc3\xb6j\xc3\xa4rjestelm\xc3\xa4\xc3\xa4 vuoden 2008 alkupuoliskolla, mutta kes\xc3\xa4ll\xc3\xa4 2009 USA:ssa myyt\xc3\xa4vist\xc3\xa4 minikannettavista sit\xc3\xa4 k\xc3\xa4ytti noin 98\xc2\xa0%._NEWLINE_Vuonna 2012 edulliset 10.1" n\xc3\xa4yt\xc3\xb6ll\xc3\xa4 varustetut minikannettavat katosivat markkinoilta ja minikannettavat siirtyiv\xc3\xa4t j\xc3\xa4lleen ylempiin hintaluokkiin._NEWLINE_2010-luvun alussa minikannettavien paikan veiv\xc3\xa4t yleistyneet taulutietokoneet.'